CELEX: 52013PC0153
Language: et
Date: 2013-03-20
Title: Ettepanek: EUROOPA PARLAMENDI JA NÕUKOGU MÄÄRUS milles käsitletakse komisjoni teavitamist Euroopa Liidu energeetikataristu investeerimisprojektidest ning millega asendatakse määrus (EÜ) nr 617/2010

|
			
		
		
		52013PC0153
		
			Ettepanek: EUROOPA PARLAMENDI JA NÕUKOGU MÄÄRUS milles käsitletakse komisjoni teavitamist Euroopa Liidu energeetikataristu investeerimisprojektidest ning millega asendatakse määrus (EÜ) nr 617/2010 /* COM/2013/0153 final - 2013/0082 (COD) */
			
				
		
		
			
			   	SELETUSKIRI
1.           ETTEPANEKU TAUST
Komisjon teeb Euroopa Parlamendile ja
nõukogule käesoleva määruse ettepaneku, sest Euroopa Kohus tühistas nõukogu
määruse (EL, Euratom) nr 617/2010, milles käsitletakse komisjoni teavitamist
Euroopa Liidu energeetika infrastruktuuri investeerimisprojektidest, ning
otsustas selle jätta jõusse niikauaks, kuni kiidetakse heaks uus määrus
asjakohasel õiguslikul alusel, milleks on ELi toimimise lepingu artikli 194
lõige 2.
Kavandatud määruse reguleerimisala langeb
kokku tühistatud määruse reguleerimisalaga. Liikmesriigid peavad iga kahe aasta
tagant teatama komisjonile selliste investeerimisprojektide andmed, mis on
seotud nafta, maagaasi, elektri (sealhulgas taastuvatest energiaallikatest
toodetud elektri) ja biokütuste tootmise, transpordi ja hoiustamisega ning
süsihappegaasi kogumise ja säilitamisega.
Komisjonile teatatavad investeeringud hõlmavad
kavandatud ja töös olevaid olemasoleva taristu ümberehitamise ja kasutuselt
kõrvaldamise projekte, mis on teatava suurusega ning mis viiakse liikmesriikide
territooriumil ellu lähima viie aasta jooksul, sealhulgas sellised, mis
hõlmavad ühendusi kolmandate riikidega. Asjaomased ettevõtted peaksid olema
kohustatud esitama liikmesriigile asjassepuutuvad andmed ja teabe.
Euroopa Kohus tegi otsuse 6. septembril 2012
pärast seda, kui Euroopa Parlament 2010. aasta oktoobris võttis õigusmeetmeid
nõukogu vastu ja vaidlustas määruse 617/2010 vastuvõtmiseks kasutatud õigusliku
aluse ning nõudis kohtu kaudu selle määruse tühistamist (kohtuasi C-490/10).
Nõukogu kasutas õigusliku alusena ELi toimimise lepingu artiklit 337 ja
Euratomi asutamislepingu artiklit 187 põhjendusega, et määruses käsitletakse
üldise teabe kogumist. 
Pärast parlamendi pöördumist tühistas kohus
määruse 617/2010, kuid jättis selle jõusse nii kauaks, kuni mõistliku aja
jooksul võetakse vastu uus määrus asjakohasel õiguslikul alusel. Kohtu otsuse
täitmiseks ning energiataristu investeerimisprojektide järjepideva jälgimise
tagamiseks tegi komisjon ettepaneku määruseks, mille sisu on tühistatud
määrusega ühesugune, välja arvatud üksikud muudatused, mis on vältimatud uue
seadusandliku protsessi tõttu. Muudatused on
seotud uue seadusandliku menetlusega (seadusandlik tavamenetlus), õigusakti
läbivaatamise aja (31. detsember 2016. aastal 2015. aasta 23. juuli asemel)
ning aruandluse tähtajaga. 
Kohtuotsuse kohaselt on tühistatud määrus jõus
kuni uue määruse vastuvõtmiseni. Kuigi uus määrus võetakse eeldatavasti 2013.
aastal kiiresti vastu, on ebatõenäoline, et see võetaks vastu enne 2013. aasta
juulikuud, mil on järjekordne tähtaeg, mil liikmesriikidel tuleb tühistatud
määruse kohaselt teatada oma investeeringutest. Seega peaks järgmine aruandmine
toimuma tühistatud määruse alusel. Kavandatud uue määruse kohaselt tuleks
andmeid edastada alates 2015. aasta 1. jaanuarist ja edaspidi iga kahe aasta
järel. 
Energeetikataristu investeerimisprojektidest
komisjonile teatamise vorm ja tehnilised üksikasjad on sätestatud nõukogu
tühistatud määruse (EL, Euratom) nr 617/2010 rakendamiseks vastu võetud
komisjoni 21. septembri 2010. aasta määruse (EL, Euratom) nr 833/2010 lisas.
Komisjoni määrust 833/2010 kohaldatakse kuni selle läbivaatamiseni pärast
käesoleva määruse ettepaneku vastuvõtmist.
2.           HUVITATUD ISIKUTEGA
KONSULTEERIMISE JA MÕJU HINDAMISE TULEMUSED
Kuna i) määruse 617/2010 kavandamisel toimus
mõju hindamine ja konsulteerimine huvitatud isikutega ning ii) kavandatud
määrus langeb sisuliselt kokku määrusega 617/2010, ei ole komisjon teinud uut
mõju hindamist ega alustanud uut huvitatud isikutega konsulteerimist. 
3.           ETTEPANEKU ÕIGUSLIK KÜLG
Kavandatud meetme kokkuvõte
Kavandatud määrusega kehtestatakse ühtne
raamistik, et edastada komisjonile andmed ja teave energeetikataristu
investeerimisprojektide kohta nafta-, gaasi-, elektri- ja biokütuste sektorites
ning asjaomase süsihappegaasiheite kohta. 
Kord kahe aasta jooksul tuleb liikmesriikidel
või nende volitatud organisatsioonidel või asutustel koguda ja edastada andmed
ja teave tootmise, transpordi ja ladustamise investeerimisprojektide kohta. Halduskoormuse
vähendamiseks on lisatud kaks paindlikkust ja lihtsustamist võimaldavat
uuendust: 
–     
kui liikmesriigid ei otsusta teisiti, on ettevõtjad
kohustatud esitama liikmesriikidele või pädevale asutusele teabe oma
investeerimisprojektide, sealhulgas taristu kasutuselt kõrvaldamisega seotud
projektide kohta; 
–     
liikmesriigid võib aruandluskohustusest vabastada,
kui nad ELi energeetikavaldkonna õigusaktide alusel sama teavet komisjonile
juba esitavad. Sama kehtib juhul, kui asjakohaseid andmeid koguvad gaasi- ja
elektrivõrkude arengukavade eest vastutavad asutused. Neil tuleks edastada
vastavad andmed komisjonile, vajaduse korral liikmesriigi asjakohaste
märkustega. 
Kogutud andmete ja teabe (investeeringu liik,
kavandatud maht ja peamised takistused) põhjal kujundataks ELi
energeetikataristu investeeringute peamised suunad. Määruses
sätestatakse, et komisjonile edastatav teave peab vastama üldtunnustatud
nõuetele, et andmed ja teave võetakse vastu, säilitatakse ja töödeldakse
asjakohaste infotehnoloogiliste vahenditega ning täielikus vastavuses
üksikisikute andmekaitse õigusraamistikuga ning et andmed ja teave
avalikustatakse, välja arvatud juhul, kui tegemist on tundliku äriteabega.
Saadud andmete ja teabe põhjal analüüsib
komisjon korrapäraselt ja valdkonnaüleselt ELi energiasüsteemi struktuuri
arengut ja perspektiivi ning esitab muid vajalikke analüüsitulemusi. See
võimaldaks avastada edaspidiseid võimalikke lünki nõudluses ja pakkumises ning
investeeringute takistusi. Analüüsitulemuste põhjal on komisjonil kergem
levitada parimaid tavasid ja tagada suuremat läbipaistvust turuosalistele.
Ühiste seisukohtadeni jõudmiseks nendes küsimustes arutatakse analüüsitulemused
sidusrühmadega läbi ja avaldatakse.
Õiguslik
alus
Ettepaneku õiguslik alus on Euroopa Liidu toimimise
lepingu artikkel 194.
Subsidiaarsuse põhimõte
Käesoleva õigusakti ettepaneku eesmärk on
tugevdada raamistikku komisjoni ülesannete täitmiseks vajalike andmete ja teabe
kogumiseks. Kui komisjoni ja eelkõige energiaturu vaatluskeskuse valduses on
asjakohased andmed, on neil kergem jälgida ELi energiasüsteemi arengut
valdkonnaüleselt ja ELi tasandil ning avastada võimalikke probleeme, mis
võiksid aeglustada või takistada investeerimisprojektide kulgu. Arvestades
energeetika allsektorite (nt elekter ja gaas) vastastikust seotust ja siseturu
olemasolu, muutub ELi mõõde üha olulisemaks ning sellega on põhjendatud ELi
institutsioonide ja eriti komisjoni roll. 
Proportsionaalsuse põhimõte
Ettepanek vastab proportsionaalsuse
põhimõttele. Käesolev ettepanek ei lähe oma eesmärgi saavutamiseks vajalikust
kaugemale. Liikmesriikidel on endiselt märkimisväärne vabadus andmete kogumist
korraldada.
Vahendi valik
Kavandatav vahend on määrus, sest sellega
asendatakse olemasolev määrus.
4.           MÕJU EELARVELE
Ettepanekul on ühenduse
eelarvele piiratud mõju. Katta tuleks eelkõige infotehnoloogiakulud ning
komisjoni vastava otsuse korral ka andmete ostmise ja ekspertide tasustamise
kulud. Liikmesriikide eelarvetele ei tohiks ettepanekul olulist otsest mõju
olla.
5.           TÄIENDAV TEAVE
Lihtsustamine
Et käesolevas ettepanekus järgitakse
olemasolevat aruandluskohustust ja järelevalvesüsteemi, ei too see juurde
mittevajalikku halduskoormust. Määrust kohaldatakse aruandluse osas vaid juhul,
kui valdkonnaomased õigusaktid ei taga asjakohaste andmete ja teabe
kättesaadavust. 
Läbivaatamisklausel
Komisjon vaatab uue määrusega sätestatud
aruandlus- ja järelevalvesüsteemi läbi 31. detsembriks 2016. aastal.
2013/0082 (COD)
Ettepanek:
EUROOPA PARLAMENDI JA NÕUKOGU MÄÄRUS
milles käsitletakse komisjoni teavitamist
Euroopa Liidu energeetikataristu investeerimisprojektidest ning millega
asendatakse määrus (EÜ) nr 617/2010 
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut, eriti selle artiklit 194,
võttes arvesse Euroopa Komisjoni ettepanekut
võttes arvesse Euroopa Majandus- ja
Sotsiaalkomitee arvamust,
võttes arvesse Regioonide Komitee arvamust, 
tegutsedes seadusandliku tavamenetluse
kohaselt
ning arvestades järgmist:
(1)       Hea ülevaade liidu
energeetikataristu investeeringutest on äärmiselt oluline, et komisjon saaks
täita oma ülesandeid energeetikavaldkonnas. Korrapäraste ja ajakohaste andmete
ja teabe kättesaadavus peaks võimaldama komisjonil teha vajalikke võrdlusi,
anda hinnanguid või pakkuda välja asjakohaseid meetmeid usaldusväärsete
arvnäitajate ja analüüsitulemuste põhjal, seda eelkõige seoses energia
pakkumise ja nõudluse tasakaaluga tulevikus.
(2)       Energiamaastik nii liidu sees
kui ka väljaspool seda on viimastel aastatel vägagi muutunud, mistõttu liidu
energiavarustuse tagamiseks ja siseturu sujuvaks toimimiseks ning liidus alanud
üleminekuks vähem CO2-heiteid tekitavale energiasüsteemile on
otsustava tähtsusega energeetikataristu investeeringud.
(3)       Uus energeetikakontekst nõuab
märkimisväärseid investeeringuid kõigisse energeetikavaldkonna taristu
liikidesse, samuti uut tüüpi taristut ja turule saabuvate uute tehnoloogiate
arendamist. Energeetikavaldkonna liberaliseerimine ja siseturu edasine
lõimimine suurendab majandusettevõtjate osa investeerijatena. Samal ajal
suunavad uued poliitikanõuded, nagu näiteks kütuseliikide turuosa mõjutavad
eesmärgid, liikmesriikide poliitika kujundamist uue ja/või ajakohastatud
energeetikataristu poole.
(4)       Seoses sellega tuleks
suuremat tähelepanu pöörata energeetikataristu investeeringutele liidus,
pidades eelkõige silmas probleemide ennetamist, parimate tavade levitamist ja
suuremat läbipaistvust seoses liidu energiasüsteemi edasise arenguga.
(5)       Seega peaksid komisjoni ja
eelkõige komisjoni energiaturu vaatluskeskuse käsutuses olema täpsed andmed ja
teave investeerimisprojektide, sealhulgas taristu kasutuselt kõrvaldamisega
seotud projektide kohta liidu energiasüsteemi kõige olulisemates osades.
(6)       Andmed ja teave, mis on
seotud prognoositava arenguga tootmis-, ülekandmis- ja ladustamisvõimsuses ning
projektidega erinevates energeetikavaldkonna sektorites, on liidule
huvipakkuvad ja olulised tulevaste investeeringute jaoks. Seega tuleb tagada,
et komisjoni teavitataks investeerimisprojektidest, mille puhul taristu ehitus-
või kasutuselt kõrvaldamise töö on juba alanud või mille puhul on lõplik
investeerimisotsus juba langetatud.
(7)       Vastavalt Euratomi
asutamislepingu artiklitele 41 ja 42 on ettevõtted kohustatud teatama oma
investeerimisprojektidest. Sellise teatamisega peab kaasnema eelkõige
korrapärane aruandlus investeerimisprojektide elluviimise kohta. Selline
täiendav aruandlus ei piira Euratomi asutamislepingu artiklite 41–44
kohaldamist.
(8)       Selleks, et komisjonil oleks
pidevalt ülevaade kogu liidu energiasüsteemi arengust, on vaja
investeerimisprojektide aruandluse ühtlustatud raamistikku, mis põhineks
liikmesriikide esitatavatel ajakohastatud ametlikel andmetel ja teabel.
(9)       Selleks peaksid liikmesriigid
esitama komisjonile andmed ja teabe nende territooriumil kavandatud või töös
olevate energeetikataristu investeerimisprojektide kohta, mis on seotud nafta,
maagaasi, elektri, sealhulgas taastuvatest energiaallikate toodetud elektri, ja
biokütuste tootmise, ladustamise ja transpordiga ning süsihappegaasi kogumise ja
säilitamisega, sealhulgas selliste projektide kohta, mis hõlmavad ühendusi
kolmandate riikidega. Asjaomased ettevõtted on kohustatud liikmesriigile
esitama asjassepuutuvad andmed ja teabe.
(10)     Energeetika
investeerimisprojektide ajalist kulgu arvestades peaks aruandluse kaheaastane
intervall olema piisav. 
(11)     Selleks, et vältida
ebaproportsionaalset halduskoormust ja viia miinimumini liikmesriikide ja
ettevõtete (eelkõige väikeste ja keskmise suurusega ettevõtete) kulud, peab
käesolev määrus võimaldama liikmesriikide ja ettevõtete vabastamist
aruandluskohustusest juhul, kui samaväärne teave esitatakse komisjonile
selliste energeetikasektorit käsitlevate õigusaktide kohaselt, mille on vastu
võtnud liidu institutsioonid ja mille siht on saavutada eesmärgid, mis on
seotud konkurentsivõimelise energiaturu, energiasüsteemi jätkusuutlikkuse ja
energiavarustuse kindlusega liidus. Seetõttu tuleks vältida elektrit ja
maagaasi käsitlevas kolmandas siseturu paketis täpsustatud aruandlusnõuete
dubleerimist.
(12)     Andmete töötlemiseks ning
andmete edastamise lihtsustamiseks ja tagamiseks peaksid komisjon ja eelkõige
energiaturu vaatluskeskus kasutama kõiki asjakohaseid vahendeid ning eelkõige
kaasatud infotehnoloogilisi vahendeid ja menetlusi.
(13)     Üksikisikute kaitse
isikuandmete töötlemisel liikmesriikides on reguleeritud Euroopa Parlamendi ja
nõukogu direktiiviga 95/46/EÜ,[1]
üksikisikute kaitse isikuandmete töötlemisel komisjonis on reguleeritud Euroopa
Parlamendi ja nõukogu määrusega (EÜ) nr 45/2001[2]. Kõnealuseid sätteid käesoleva
määrusega ei muudeta.
(14)     Liikmesriigid või nende
volitatud asutused ja komisjon peaksid kinni pidama tundlike äriandmete või
-teabe konfidentsiaalsuse põhimõttest. Seetõttu peaksid liikmesriigid või nende
volitatud asutused sellised andmed ja sellise teabe riigi tasandil enne
komisjonile esitamist koondama, välja arvatud piiriülese ülekande projektidega
seotud andmed ja teabe. Vajaduse korral peaks komisjon neid andmeid täiendavalt
koondama nii, et konkreetseid ettevõtteid ja rajatisi puudutavaid andmeid ei
saaks avaldada ega tuletada.
(15)     Komisjon ja eelkõige komisjoni
energiaturu vaatluskeskus peaksid korrapäraselt ja valdkonnaüleselt analüüsima
liidu energiasüsteemi struktuuri arengut ja perspektiivi ning vajaduse korral
esitama täpsemaid analüüsiandmeid energiasüsteemi teatavate tahkude kohta. See
analüüs peaks aitama avastada, milliseid energia pakkumise ja nõudluse
tasakaalu seisukohalt olulisi taristu ja investeeringute alaseid puudujääke
võiks esineda. Analüüs peaks andma ka panuse energeetikataristu teemalisse
liidu tasandi arutelusse ning seetõttu tuleks see edastada Euroopa
Parlamendile, nõukogule, Euroopa Majandus- ja Sotsiaalkomiteele ning teha
kättesaadavaks huvitatud osapooltele.
(16)     Komisjoni võivad abistada
liikmesriikide eksperdid või muud pädevad eksperdid, et kujundada ühine arusaam
võimalikest taristuga seotud puudujääkidest ja ohtudest ning suurendada
edasiste arengute läbipaistvust.
(17)     Käesoleva määrusega
asendatakse nõukogu 24. juuni 2010. aasta määrus (EL, Euratom) nr 617/2010,
mille tühistas Euroopa Kohus 6. septembril 2012 ning mis on jõus kuni uue
määruse vastuvõtmiseni[3].
(18)     Energeetikataristu
investeerimisprojektidest komisjonile teatamise vorm ja tehnilised üksikasjad
on sätestatud nõukogu määruse (EL, Euratom) nr 617/2010 rakendamiseks vastu
võetud komisjoni 21. septembri 2010. aasta määruses (EL, Euratom) nr 833/2010.
Komisjoni määrust (EL, Euratom) nr 833/2010 kohaldatakse kuni selle
läbivaatamiseni pärast käesoleva määruse vastuvõtmist, 
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese ja reguleerimisala
1. Käesoleva määrusega kehtestatakse ühtne
raamistik, mille kohaselt edastada komisjonile andmed ja teave
energeetikataristu investeerimisprojektide kohta nafta-, maagaasi-, elektri-,
sealhulgas ka taastuvatest allikatest toodetud elektri ja biokütuste sektoris
ning nendes sektorites tekkiva süsihappegaasi kogumise ja säilitamisega seotud
investeerimisprojektide kohta.
2. Käesolevat määrust kohaldatakse selliste
lisas nimetatud investeerimisprojektide tüüpide suhtes, mille puhul on taristu
ehitus- või kasutuselt kõrvaldamise töö juba alanud või mille puhul on lõplik
investeerimisotsus juba langetatud.
Lisaks võivad liikmesriigid esitada mis tahes
hinnangulisi andmeid või esialgset teavet selliste lisas nimetatud
investeerimisprojektide kohta, mille puhul kavandatakse taristu ehitustööde
alustamist viie aasta jooksul või mille kohaselt plaanitakse taristu kasutuselt
kõrvaldada kolme aasta jooksul, kuid mille kohta ei ole lõplikku
investeerimisotsust veel langetatud.
Artikkel 2
Mõisted
Käesolevas määruses kasutatakse järgmisi
mõisteid:
              1. „taristu” – mis tahes liiki
rajatised või rajatiste osad, mis on seotud tootmise, ülekandmise ja
säilitamisega;
              2. „investeerimisprojektid” –
projektid, mille eesmärk on:
         i) rajada uus taristu;
         ii) kujundada ümber, ajakohastada või
mahult suurendada või vähendada olemasolevat taristut;
         iii) kõrvaldada osaliselt või täielikult
kasutuselt olemasolev taristu;
              3. „lõplik investeerimisotsus” –
ettevõtte tasandil tehtud otsus eraldada vahendeid projekti investeerimisjärgu
jaoks, kusjuures investeerimisjärk on järk, mille jooksul toimub ehitamine või
kasutuselt kõrvaldamine ning tehakse põhikapitali kulutusi. Investeerimisjärk
ei hõlma kavandamisjärku, mille jooksul valmistatakse ette projekti teostamist
ning mis hõlmab vajaduse korral teostatavuse hindamist, ettevalmistavaid ja
tehnilisi uuringuid, litsentside ja lubade saamist ning põhikapitali kulutusi;
              4. „töös olevad
investeerimisprojektid” – investeerimisprojektid, mille puhul ehitus on alanud
ja kapitalikulud on tekkinud;
              5. „kasutuselt kõrvaldamine” –
järk, mille kestel taristu kõrvaldatakse lõplikult kasutuselt;
              6. „tootmine” – elektrienergia
tootmine ja kütuste, sealhulgas biokütuste töötlemine;
              7. „ülekandmine” – energiaallikate
või -toodete või süsihappegaasi edastamine võrgu kaudu, eelkõige:
         i) torujuhtmete kaudu, mis ei ole
tootmisetapi torustik ega peamiselt kohalikus jaotussüsteemis kasutatavad
juhtmed; või
         ii) selliste ühendatud
kõrgepingesüsteemide kaudu, mis ei ole peamiselt kohalikuks jaotuseks
kasutatavad süsteemid;
              8. „säilitamine” – energia või
energiaallikate alaline või ajutine säilitamine maa peal või maa all olevas
taristus või geoloogilises säilituskohas või süsihappegaasi säilitamine maa-alustes
geoloogilistes säilituskohtades;
              9. „ettevõtja” – füüsiline või
juriidiline, avalik-õiguslik või eraisik, kes võtab vastu otsuseid
investeerimisprojektidega seoses või viib neid ellu;
              10. „energiaallikad”:
         i) primaarenergia allikad (nt nafta, maagaas,
kivisüsi);
         ii) muundatud energia allikad (nt
elekter);
         iii) taastuvad energiaallikad,
sealhulgas hüdroelektri-, biomassi-, biogaasi-, tuule-, päikese-, loodete-,
laine- ja maasoojusenergia; ning
         iv) energiatooted, nagu rafineeritud
naftatooted ja biokütused;
              11. „konkreetne asutus” – asutus,
kellele on energeetikasektorit käsitlevate liidu õigusaktidega usaldatud
ülesanne valmistada ette ja võtta vastu liidu energeetikataristu võrkude
mitmeaastased arengu- ja investeerimiskavad, mis hõlmavad näiteks Euroopa
elektri põhivõrguettevõtjate võrgustikku, millele osutatakse Euroopa Parlamendi
ja nõukogu 13. juuli 2009. aasta määruse (EÜ) nr 714/2009 (võrkudele
juurdepääsu tingimuste kohta piiriüleses elektrikaubanduses)[4] artiklis 4, ning Euroopa
maagaasi ülekandesüsteemi haldurite võrgustikku, millele osutatakse Euroopa
Parlamendi ja nõukogu 13. juuli 2009. aasta määruse (EÜ) nr 715/2009
(maagaasi ülekandevõrkudele juurdepääsu tingimuste kohta)[5] artiklis 4.
Artikkel 3
Andmete teatamine
1. Säilitades andmete kogumise ja aruandluse
koormuse proportsionaalsena, koostavad liikmesriigid või asutused, kellele
liikmesriigid annavad vastava volituse, käesolevas määruses täpsustatud andmed
ja teabe alates 1. jaanuarist 2015 ja edaspidi iga kahe aasta tagant.
2015. aastal, mis on aruandluse esimene aasta,
ja edaspidi iga kahe aasta tagant edastavad liikmesriigid komisjonile
käesolevas määruses osutatud andmed ja asjakohase teabe projektide kohta.
Teavitamisel esitatakse koondandmeid ja -teavet, välja arvatud piiriülese
ülekande projekte käsitlevate andmete ja teabe puhul.
Liikmesriigid või nende volitatud asutused
edastavad koondandmed ja asjakohase teabe projektide kohta vastava aruandeaasta
31. juuliks.
2. Liikmesriigid või nende volitatud asutused
on vabastatud lõikes 1 sätestatud kohustusest, sel eeldusel ja sel määral, kui
energeetikasektorit käsitlevate liidu õigusaktide või Euratomi asutamislepingu
kohaselt:
              a) on asjaomane liikmesriik või
volitatud asutus komisjonile juba esitanud andmed või teabe, mis on samaväärne
käesolevas määruses nõutavaga, ning viidanud esitamise kuupäevale ja
asjaomastele õigusaktidele; või
              b) energeetikataristu mitmeaastase
investeerimiskava koostamine liidu tasandil ja selle tarvis käesolevas määruses
nõutavaga samaväärsete andmete ja teabe kogumine on usaldatud konkreetsele
asutusele. Sellisel juhul ja käesolevas määruses sätestatud eesmärkidel esitab
konkreetne asutus kõik asjakohased andmed ja teabe komisjonile.
Artikkel 4
Andmeallikad
Asjaomased ettevõtjad peavad edastama enne aruandeaasta
1. juunit artiklis 3 osutatud andmed või teabe neile liikmesriikidele või
liikmesriikide volitatud asutusele, kelle territooriumil nad
investeerimisprojekte käivitada kavatsevad. Edastatavad andmed või teave peavad
kajastama investeerimisprojektide olukorda asjaomase aruandeaasta 31. märtsi
seisuga.
Esimest lõiku ei kohaldata ettevõtjate suhtes
juhul, kui asjaomane liikmesriik otsustab kasutada muud viisi artiklis 3
osutatud andmete ja teabe esitamiseks komisjonile.
Artikkel 5
Teate sisu
1. Lisas loetletud investeerimisprojektide
tüüpide puhul peab artiklis 3 sätestatud teates esitama, kui see on asjakohane,
järgmist:
              a) kavandatud või töös olevate
võimsuste maht;
              b) kavandatud või töös olevate
taristute või võimsuste liik ja põhiomadused, sh piiriüleste ülekandeprojektide
asukoht (kui see on asjakohane);
              c) eeldatav käikulaskmise aasta;
              d) kasutatava energiaallika liik;
              e) käitised ja rajatised, mis
võimaldavad reageerida hädaolukorras, et tagada varustuskindlust, nt seadmed,
mis võimaldavad energiavoo suunda muuta või teisele kütusele üle minna ning
              f) süsihappegaasi kogumise ja
säilitamise süsteemide seadmed või vastavate süsteemide kohandamisseadmed.
2. Taristu mis tahes kavandatava kasutuselt
kõrvaldamise puhul peab artiklis 3 sätestatud teade sisaldama järgmist:
              a) asjaomase taristu liik ja
võimsus; ning
              b) eeldatav kasutuselt kõrvaldamise
aasta.
3. Iga artikli 3 kohase teate puhul tuleb
vajaduse korral näidata juurutatud tootmise, tehtud ülekande ja ladustamise
koguvõimsus, mis on olemas asjakohase aruandeaasta alguses või mille töö on
katkestatud rohkem kui kolmeks aastaks.
Liikmesriigid, nende volitatud asutused või
artikli 3 lõike 2 punktis b osutatud konkreetne asutus võivad edastatavatele
andmetele ja teabele lisada asjakohaseid märkusi, nt märkusi
investeerimisprojektide rakendamise hilinemise või takistuste kohta.
Artikkel 6
Andmete kvaliteet ja avalikustamine
1. Liikmesriigid, nende volitatud asutused või
vajaduse korral konkreetsed asutused seavad eesmärgiks tagada komisjonile edastavate
andmete ja teabe kvaliteet, asjakohasus, täpsus, selgus, õigeaegsus ja
järjepidevus.
Konkreetsed asutused võivad lisada andmetele
ja teabele liikmesriikide asjakohased märkused.
2. Komisjon võib käesoleva määruse kohaselt
edastatud andmed ja teabe ning eelkõige artikli 10 lõikes 3 osutatud
analüüsitulemused avalikustada tingimusel, et need avaldatakse koondandmete ja
-teabena ning et üksikute ettevõtjate ja käitiste kohta üksikasju ei avaldata
ega neid ei ole võimalik ka tuletada.
3. Liikmesriigid, komisjon või nende volitatud
asutused peavad igaüks kinni oma valduses olevate tundlike äriandmete või
-teabe konfidentsiaalsuse põhimõttest.
Artikkel 7
Rakendussäte
Komisjon võtab käesoleva määrusega sätestatud
piirides kahe kuu jooksul pärast määruse jõustumist vastu selle rakendamiseks
vajalikud sätted, milles käsitletakse artiklites 3 ja 5 osutatud andmete ja
teabe edastamise vormi ning muid tehnilisi üksikasju. Kuni selle hetkeni
kohaldatakse komisjoni 21. septembri 2010. aasta määrust (EL, Euratom) nr 833/2010,
millega rakendatakse nõukogu määrust (EL, Euratom) nr 617/2010. 
Artikkel 8
Andmete töötlemine
Komisjon vastutab käesoleva määruse kohaselt
talle esitatavate energeetikataristute alaste andmete ja teabe vastuvõtmiseks,
talletamiseks ja töötlemiseks vajalike infotehnoloogiliste ressursside
väljatöötamise, veebimajutuse, haldamise ja säilitamise eest.
Artikkel 9
Üksikisikute kaitse andmete
töötlemisel
Käesolev määrus ei piira liidu õigusaktide
kohaldamist ega mõjuta liikmesriikide kohustusi seoses direktiivis 95/46/EÜ
sätestatud isikuandmete töötlemisega ning liidu institutsioonide ja organite
kohustusi seoses määruse (EÜ) nr 45/2001 kohase isikuandmete töötlemisega neile
pandud ülesannete täitmisel.
Artikkel 10
Järelevalve ja aruandlus
1. Võttes aluseks edastatud andmed ja teabe
ning vajaduse korral mis tahes muud andmeallikad, sealhulgas komisjoni ostetud
andmed, ning võttes arvesse asjakohaseid analüüse, näiteks gaasi- ja
elektrivõrkude mitmeaastaseid arengukavasid, edastab komisjon kord kahe aasta
jooksul Euroopa Parlamendile, nõukogule ja Euroopa Majandus- ja
Sotsiaalkomiteele liidu energiasüsteemi struktuuri arengut ja perspektiivi
käsitleva valdkonnaülese analüüsi ning avaldab selle. Nimetatud analüüsi
eesmärk on eelkõige:
              a) energianõudluses ja -varustuses
ilmneda võivate liidu tasandi energiapoliitika seisukohast tähtsate puuduste
avastamine;
              b) investeeringuid takistavate
asjaolude kindlakstegemine ja parimate tavade levitamine nende kõrvaldamiseks
ning
              c) läbipaistvuse suurendamine turuosaliste
ja potentsiaalsete turule tulijate jaoks.
Kõnealuste andmete ja teabe põhjal võib
komisjon analüüsida eriküsimusi, kui seda peetakse vajalikuks ja asjakohaseks.
2. Lõikes 1 nimetatud analüüsi
ettevalmistamisel võivad komisjoni abistada liikmesriikide eksperdid ja/või mis
tahes muud eksperdid ning kutseliidud, kes on asjakohases valdkonnas pädevad.
Komisjon annab kõikidele liikmesriikidele
võimaluse kommenteerida analüüside kavandeid.
3. Komisjon arutab analüüsitulemusi huvitatud
pooltega, nagu Euroopa elektri põhivõrguettevõtjate võrgustiku, Euroopa
maagaasi ülekandesüsteemi haldurite võrgustiku, gaasi koordineerimisrühma ja
naftatarnerühmaga.
Artikkel 11
Läbivaatamine
31. detsembriks 2016. aastal vaatab komisjon
käesoleva määruse rakendamise läbi ning esitab läbivaatamise tulemuste kohta
aruande Euroopa Parlamendile ja nõukogule. Läbivaatamise käigus analüüsib
komisjon muu hulgas reguleerimisala laiendamist, et hõlmata ka gaasi, nafta ja
kivisöe ekstraheerimist.
Artikkel 12
Kehtetuks tunnistamine
Käesoleva määruse jõustumise kuupäevast
tunnistatakse kehtetuks nõukogu määrus (EL, Euratom) nr 617/2010. 
Artikkel 13
Jõustumine
Käesolev määrus jõustub kahekümnendal päeval
pärast selle avaldamist Euroopa Liidu Teatajas.
Käesolev määrus on tervikuna siduv ja
vahetult kohaldatav kõikides liikmesriikides.
Brüssel,
Euroopa Parlamendi nimel                           Nõukogu
nimel
president                                                        eesistuja
LISA
INVESTEERIMISPROJEKTID
1.           NAFTA
1.1.        Rafineerimine
–                        
destilleerimistehased võimsusega mitte alla 1
miljoni tonni aastas;
–                        
destilleerimisvõimsuse suurendamine üle 1 miljoni
tonni aastas;
–                        
reformimis-/krakkimistehased võimsusega vähemalt 500
tonni päevas;
–                        
masuudi, gaasiõli, lähteaine ja muude naftatoodete
väävlitustamistehased.
–                        
siia ei kuulu keemiatehased, kus ei toodeta
kütuseõli või mootoriõlisid või toodetakse neid vaid kõrvalsaadusena.
1.2.        Transport
–                        
toornafta torujuhtmed võimsusega vähemalt 3
miljonit tonni aastas ning üle 30 km pikkuste torujuhtmete laiendamine või
pikendamine;
–                        
naftatoodete torujuhtmed võimsusega vähemalt 1,5
miljonit tonni aastas ning üle 30 km pikkuste torujuhtmete laiendamine või
pikendamine;
–                        
torujuhtmed, mis on olulised lülid riiklikes või
rahvusvahelistes ühendatud võrkudes, ning Euroopa Liidu toimimise lepingu (ELi
toimimise leping) artikli 171 kohastes suunistes nimetatud ühist huvi pakkuvad
torujuhtmed ja projektid.
Siia ei kuulu sõjalistel eesmärkidel
kasutatavad torujuhtmed ja punktis 1.1 nimetamata tehaseid varustavad
torujuhtmed.
1.3.        Ladustamine
–                        
toornafta ja naftatoodete hoidlad (mahuga 150 000 m3
või rohkem või mahutite puhul mitte alla 100 000 m3).
Siia ei kuulu sõjalistel eesmärkidel
kasutatavad mahutid ja punktis 1.1. nimetamata tehaseid varustavad mahutid.
2.           GAAS 
2.1.        Ülekanne
–                        
torujuhtmed gaasi, sealhulgas maagaasi ja biogaasi
transpordiks, mis on osa enamjaolt kõrgsurvetorudest koosnevast võrgust, välja
arvatud torujuhtmed, mis moodustavad osa tootmisetapi torustikust, ning
kõrgsurvetorustike need osad, mida kasutatakse peamiselt maagaasi kohalikuks
jaotamiseks;
–                        
ELi toimimise lepingu artikli 171 kohastes
suunistes nimetatud ühist huvi pakkuvad torujuhtmed ja projektid.
2.2.        Veeldatud maagaasi terminalid
–                        
veeldatud maagaasi importimise terminalid
gaasistamise võimsusega 1 miljard m3 aastas või rohkem. 
2.3.        Ladustamine
–                        
punktis 2.1 osutatud torujuhtmetega ühendatud
hoidlad.
Siia ei kuulu sõjalistel eesmärkidel
kasutatavad gaasijuhtmed, terminalid ja hoidlad ning energiat mittetootvaid või
seda vaid kõrvalsaadusena tootvaid keemiatehaseid teenindavad gaasijuhtmed,
terminalid ja hoidlad.
3.           ELEKTRIENERGIA
3.1.        Tootmine
–                        
Soojus- ja tuumaenergiajaamad (generaatorid
võimsusega vähemalt 100 MWe);
–                        
biomassist/vedelatest biokütustest/jäätmetest
energiat tootvad jaamad (võimsusega 20 MW või rohkem);
–                        
elektri- ja soojusenergia koostootmisjaamad
(käitised elektrivõimsusega vähemalt 20 MW);
–                        
hüdroelektrijaamad (käitised võimsusega vähemalt 30
MW);
–                        
tuulepargid võimsusega vähemalt 20 MW;
–                        
päikese- ja maasoojuselemendid (võimsusega vähemalt
20 MW);
–                        
fotogalvaanilised elemendid (võimsusega vähemalt 10
MW).
3.2.        Ülekanne
–                        
õhuliinid, kui need on projekteeritud pingele, mida
tavaliselt kasutatakse riigi tasandi võrkudevahelistes ühendusliinides ning kui
need on projekteeritud pingele vähemalt 220 kV;
–                        
maa- või merealused ülekandeliinid, kui need on
projekteeritud pingele vähemalt 150 kV;
–                        
ELi toimimise lepingu artikli 171 kohastes
suunistes nimetatud ühist huvi pakkuvad projektid.
4.           BIOKÜTUS
4.1.        Tootmine
–                        
käitised, mis suudavad toota või töödelda
biokütuseid (käitised võimsusega 50 000 tonni aastas või rohkem).
5.           SÜSIHAPPEGAAS
5.1.        Transport
–                        
punktides 1.1 ja 3.1 nimetatud käitistega seotud CO2
torujuhtmed.
5.2.        Säilitamine
–                        
hoidlad (säilitamiskoht või -kompleks võimsusega 100 kt
või rohkem).
Siia ei kuulu
uurimistööks või tehnoarenduseks ettenähtud hoidlad.
[1]               EÜT L 281, 23.11.1995, lk 31.
[2]               EÜT L 8, 12.1.2001, lk 1.
[3]               Kohtuasi C-490/10, Euroopa Parlament v. Euroopa Liidu Nõukogu, ELT C 331/2,.27.10.2012,
lk 2.
[4]               ELT L 211, 14.8.2009, lk 15.
[5]               ELT L 211, 14.8.2009, lk 36.